Robyn Regehr
Ura > NHL-ura

Regehr sai NHL-varauksen, kun Colorado Avalanche varasi hänet numerolla 19 NHL:n varaustilaisuuden 1998 ensimmäisellä kierroksella. Avalanche myi hänen pelaajaoikeutensa helmikuussa 1999 Calgary Flamesille, johon siirtyivät samalla myös René Corbet, Wade Belak ja toisen kierroksen varausvuoro. Avalanche sai vaihdossa Theoren Fleuryn ja Chris Dingmanin.
Heinäkuussa 1999 Regehr oli mukana kahden auton kolarissa, joka johti kahden toisessa autossa olleen ihmisen kuolemaan. Regehr itse loukkasi kolarissa molemmat jalkansa. Hän kuntoutui kuitenkin nopeasti ja aloitti ammattilaisjääkiekkouransa jo saman vuoden lokakuussa, jolloin hän pelasi viisi ottelua Calgaryn silloisessa farmiseurassa Saint John Flamesissa AHL-liigassa. NHL-debyyttinsä hän teki 28. lokakuuta 1999, jolloin Flames kohtasi Ottawa Senatorsin. Hän edusti ensimmäisellä NHL-kaudellaan Calgary Flamesiä 57:ssä runkosarjaottelussa, joissa teki tehot viisi maalia ja seitsemän syöttöpistettä. Jääaikaa hän sai tulokaskaudellaan keskimäärin runsaat 18 minuuttia ottelua kohden. Kauden 1999–2000 jälkeen Regehr palkittiin seuransa sisällä Scurfield Humanitarian Awardilla, joka jaetaan omistautumisesta jääkiekolle, johtajuudesta jäällä sekä työstä omassa yhteisössään. Lisäksi hän oli Flamesin ehdokas Bill Masterton Memorial Trophyn voittajaksi.
Tulokaskautensa jälkeen puolustavan puolustajan roolissa pelaava Regehr nousi yhdeksi joukkueensa tärkeimmistä pelaajista. Neljännellä ammattilaiskaudellaan, kaudella 2002–2003 hän sai toiseksi eniten jääaikaa kaikista Flames-pelaajista Toni Lydmanin jälkeen, keskimäärin vajaat 23 minuuttia ottelua kohden, ja kaudella 2003–2004 eniten jääaikaa joukkueensa sisällä, runsaat 22 minuuttia ottelua kohden. Hän oli keväällä 2004 tärkeässä roolissa Flamesin edetessä ensimmäistä kertaa kahdeksaan vuoteen NHL:n pudotuspeleihin ja lopulta Stanley Cupin loppuotteluihin asti, joissa Tampa Bay Lightning oli kuitenkin vahvempi voitoin 4–3. Regehr keräsi kevään pudotuspeleissä eniten jääaikaa kaikista NHL-pelaajista, keskimäärin 26 minuuttia ja 26 sekuntia ottelua kohden, nousi liigan plusmiinustilastossa jaetulle sijalle kahdeksan lukemalla +7 ja teki 26:ssa pelaamassaan ottelussa yhteensä yhdeksän tehopistettä (kaksi maalia ja seitsemän syöttöpistettä), toiseksi eniten Flames-puolustajista Jordan Leopoldin jälkeen.
NHL:n työsulun jälkeisellä kaudella 2005–2006 Regehr teki NHL-uransa piste-ennätyksen, 26 tehopistettä (kuusi maalia ja 20 syöttöpistettä), vaikka joutui olemaan sivussa neljästätoista ottelusta polvivamman vuoksi. Hänen keskimääräinen jääaikansa oli toista kautta peräkkäin Flames-pelaajien korkein, runsaat 23 minuuttia. Regehr pelasi Flamesissä lopulta 11 kautta, kauden 2010–2011 loppuun. Hän pelasi joukkueessa kaikkiaan 826 NHL:n runkosarjaottelua, joissa teki yhteensä 163 tehopistettä, 29 maalia ja 134 syöttöpistettä. Pudotuspeliotteluita hän pelasi joukkueessa 41, joissa teki 15 tehopistettä, kolme maalia ja 12 syöttöpistettä. Regehr siirtyi kesäkuussa 2011 Buffalo Sabresiin osana pelaajakauppaa, jossa Sabres sai hänen lisäkseen hyökkääjä Aleš Kotalíkin ja toisen kierroksen varausvuoron, ja jossa Flames sai vaihdossa puolustaja Chris Butlerin ja hyökkääjä Paul Byronin. Jättäessään Calgary Flamesin hän oli seuran historian toiseksi eniten runkosarjaotteluita pelannut pelaaja hyökkääjä Jarome Iginlan jälkeen.
Huhtikuussa 2013 Regehr siirtyi kaksi vuorokautta ennen kauden 2012–2013 siirtotakarajaa Los Angeles Kingsiin, joka antoi Sabresille vaihdossa kaksi toisen kierroksen varausvuoroa. Regehr pelasi Kingsien riveissä kaksi ja puoli kautta. Kaudeksi 2015–2016 Regehr teki muodollisen sopimuksen Calgary Flamesin kanssa mutta ilmoitti samalla lopettavansa uransa.